La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 25 d'octubre de 2018 que són les que els corresponen els números 390/2018 i les 395/2018 a 399/2018, i que es tramitaran de conformitat amb la valoració de les admissions que s'ha dut a terme.
Es comenta la necessitat que s'esmenin les Reclamacions 395/2018 i 397/2018 a fi de concretar l'objecte i presentar una documentació que sigui més precisa amb la reclamació davant la GAIP.
Es dona per llegida l'acta de la sessió anterior de 3 d'octubre de 2018, corresponent a la sessió trenta-tresena del Ple de l'any 2018, que resta pendent d'aprovació.
Proposta de resolució de finalització de la Reclamació 220/2018 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 220/2018 per pèrdua d'objecte, plantejada contra l'Ajuntament de l'Hospitalet de Llobregat, i que fa referència a les quantitats de les aportacions efectuades pel propi Ajuntament de l'Hospitalet al Consorci per a la Normalització Lingüística, així com les factures justificatives, exposa els elements de tramitació que han dut al tancament d'aquest procediment per pèrdua sobrevinguda de l'objecte de la reclamació, atès que un cop interposada la reclamació davant la GAIP, i en el marc d'aquest procediment, es va completar la informació pública sol·licitada a la part reclamant.
Es formulen esmenes al text de la Proposta que seran introduïdes per la mateixa ponent a la resolució definitiva.
S'acorda per unanimitat incorporar a l'ordre del dia la Proposta de resolució de desestimació de les Reclamacions 241/2018 i 242/2018 (acumulades).
Proposta de resolució de desestimació de les Reclamacions 241/2018 i 242/2018 (acumulades)
La senyora Elisabet Samarra, ponent de la Proposta de resolució de finalització de les Reclamacions 241/2018 i 242/2018 de forma acumulada, formulades contra l'Ajuntament de Sant Hipòlit de Voltregà i en les quals es demana accés a les factures emeses per l'Ajuntament per pagar els serveis d'un arquitecte i accedir als números de compte bancari als quals s'han realitzat pagaments des de l'Ajuntament a un determinat arquitecte, exposa la fonamentació que duu a la desestimació de les reclamacions.
Proposta de resolució de finalització de la Reclamació 258/2018 per acord de mediació
El senyor Josep Mir, ponent de la Proposta de resolució de finalització de la Reclamació 258/2018 per acord de mediació, plantejada contra l'Ajuntament de Sabadell, i que fa referència al llistat actualitzat de places vacants a l'Ajuntament de Sabadell corresponents a l'oferta pública d'ocupació de l'any 2017, exposa que el resultat de la mediació va ser l'adopció d'un acord entre les parts que finalitza el procediment de reclamació.
Proposta de resolució de finalització de la Reclamació 283/2018 i 286/2018 per acord de mediació
El senyor Josep Mir, ponent de la Proposta de resolució de finalització de la Reclamació 283/2018 i 286/2018 per acord de mediació, plantejada contra l'Ajuntament de Cardedeu, i que fa referència als expedients administratius en relació amb les modificacions de la Relació de llocs de treball i la Plantilla de personal, exposa el contingut de l'acord de mediació adoptat per les parts i la finalització del procediment de reclamació.
Proposta de resolució de finalització de la Reclamació 333/2018 per inadmissió
La senyora Elisabet Samarra, ponent de la Proposta de resolució de finalització de la Reclamació 333/2018 per inadmissió, plantejada contra el Parlament de Catalunya, i que fa referència a informació diversa relativa a la renda garantida de la ciutadania, exposa la motivació de la causa d'inadmissió de la reclamació, atès que la GAIP no és competent com a òrgan de garantia per resoldre sobre les sol·licituds d'accés formulades respecte informació del Parlament que disposa del seu òrgan de garantia propi.
Proposta de resolució de finalització de la Reclamació 334/2018 per acord de mediació
El senyor Josep Mir, ponent de la Proposta de resolució de finalització de la Reclamació 334/218 per acord de mediació, plantejada contra el Departament de Treball, Afers Socials i Famílies de la Generalitat de Catalunya, i que fa referència a les dades sobre gestió i tramitació de la Renda garantida de ciutadania, exposa que el contingut de l'acord de mediació i que la informació reclamada, l'annex de la resolució del Departament reclamat, es va lliurar en la mateixa sessió de mediació.
Proposta de resolució de finalització de la Reclamació 343/2018 per desistiment
El senyor Josep Mir, ponent de la Proposta de finalització per desistiment de la Reclamació 343/2018, que s'ha plantejat contra l'Ajuntament de Sant Feliu de Pallerols, i que fa referència a la documentació relativa al compliment de la Llei de Banderes, exposa els aspectes més destacats de la tramitació d'aquest procediment en el qual s'ha manifestat el desistiment exprés de la persona reclamant, atès que la informació li ha estat lliurada i tramesa per part de l'Ajuntament.
Proposta de resolució de finalització de la Reclamació 365/2018 per desestimació
El senyor Josep Mir, ponent de la Proposta de finalització per desestimació de la Reclamació 365/2018, que s'ha plantejat contra Secretaria de Comunicació del Govern i Mitjans de Comunicació del Departament de la Presidència i la Secretaria de Difusió i Atenció Ciutadana del Departament de Vicepresidència i d'Economia i Hisenda de la Generalitat i que fa referència a la inversió en publicitat i subvencions als mitjans de comunicació, exposa els motius que duen a la desestimació de la reclamació, atès que hi ambdues administracions han resolt la sol·licitud d'informació pública presentada en el termini legal d'un mes per resoldre de manera que no hi ha causa jurídica que justifiqui la reclamació davant la Comissió.
Proposta de resolució de finalització de la Reclamació 372/2018 per pèrdua d'objecte
La senyora Elisabet Samarra, ponent de la Proposta de finalització per pèrdua d'objecte de la Reclamació 372/2108, que s'ha plantejat contra l'Ajuntament de Lleida, i que fa referència a un expedient sobre planejament i gestió urbanística, exposa els elements de tramitació que han dut al tancament d'aquest procediment per pèrdua sobrevinguda de l'objecte de la reclamació, atès que un cop interposada la reclamació davant la GAIP es va lliurar a la part reclamant, un electe local, la informació que reclamava.